作者：张榘
词牌/韵律：摸鱼儿

paragraphs: 正桃花、渐蜚红雨，依稀一半春色。
东风十里离亭恨，杨柳丝丝如织。
远又忆。
向雪月梅边，陶写吟情逸。
清愁拍拍。
算祗暮山知，栖鸦斜照，春树渺空碧。
文章贯，合整垂云健翼。
翔鸾底用栖棘。
要寻玉洞烟霞胜，聊趁麟符蜚檄。
归骑急。
看尘袂方清，有恩纶催入。
凫仙倦舄。
相与问孤山，开樽抵掌，一舸画桥侧。